**OBRAZLOŽENJE**

**REALIZACIJE PLANA RAZVOJNIH PROGRAMA ZA 2017. GODINU**

1. **PRAVNI TEMELJ**

U skladu sa strateškim ciljevima iz Plana ukupnog razvoja Grada Novska 2014. – 2018. planiraju se sredstva za provedbu razvojnih projekata. U nastavku slijedi realizacija plana za 2017. godinu:

1. **KAPITALNI PROJEKT K1000015 PODUZETNIČKA ZONA NOVSKA**

**Strateški cilj 1.: Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Ovaj kapitalni projekt u 2017. godini planiran je u iznosu 2.079.000,00 kn i namijenjen je za izgradnju prometnice i nogostupa u dužini 66 m, izgradnju odvodnog kanala u dužini 450 m i izgradnju industrijskog kolosijeka u dužini od cca 900 m.

Tijekom 2017.g. nisu vršeni radovi na izgradnji prometnice jer su zaustavljeni od strane nadzornog inženjera tijekom 2016. godine zbog uočenih nedostataka koje izvođač nije otklonio ni tijekom 2017. godine.

Odvodni kanal u dužini 450 m je u potpunosti izveden tijekom 2017. godine, te je za izvođenje isplaćen iznos od 73.642,00 kn.

Izgradnja industrijskog kolosijeka u dužini cca. 900 m nije izvedena. Projekt je prijavljen na Poziv za dostavu projektnih prijedloga Ministarstva gospodarstva, poduzetništva i obrta za Razvoj infrastrukture poduzetničkih zona (Ref.br. poziva : KK.03.1.2.03.) te se sukladno uvjetima istog za provedbu ovog projekta planiraju sredstva sufinanciranja iz Europskog fonda za regionalni razvoj u iznosu 5.500.000,00 kn.

Budući da sredstva sufinanciranja nisu odobrena tijekom 2017. godine, ovaj projekt je planiran u Proračunu za 2018. godinu. Tijekom 2017. godine izrađen je izvedbeni projekt i plaćen u iznosu od 85.000,00 kn.

1. **KAPITALNI PROJEKT K100026 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. izgradnja sustava odvodnje i pročišćavanja otpadnih voda**

Projektom *Aglomeracija Novska* se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% : 30%. U dijelu nacionalnih sredstava učestvuju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Procjenjuje se da će vrijednost cijele investicije iznositi preko 90.000.000,00 kn, no dok se ne provede postupak javne nabave ne može se znati točan iznos.

U Proračunu Grada Novske za 2017. godinu kroz ovaj projekt bila su osigurana sredstva u iznosu od 615.000,00 kn za izradu projekta Aglomeracije i početak rješavanja imovinsko-pravnih odnosa (troškovi oko sklapanja ugovora o pravu služnosti i sl.).

Projekt aglomeracije je izrađivan tijekom 2016. godine i završen 2017. godine., te se u drugoj polovici 2017. godine započelo s rješavanjem imovinsko-pravnih odnosa. Za potrebe sufinanciranja troška rješavanja imovinsko-pravnih odnosa transferirana su sredstva trgovačkom društvu Vodovod Novska d.o.o. koja je nositelj ovog projekta u iznosu 88.436,25 kn, a za završetak izrade projektne dokumentacije sredstva u iznosu od 36.759,00 kn.

1. **KAPITALNI PROJEKT K100001 SANACIJA DEPONIJE KURJAKANA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.10. razvoj učinkovitog i održivog sustava gospodarenja otpadom**

Ovaj kapitalni projekt u 2017. godini obuhvaćao je provedbu treću etape sanacije deponije komunalnog otpada „Kurjakana“ u ukupnom iznosu od 8.745.000,00 kn.

Sredstva su planirana sukladno dosadašnjim ugovorima s FZOEU sa 90% sredstava Fonda i Grada sa 10% vrijednosti predmetnih investicija.

Provedbom navedene etape završena je sanacija samog odlagališta, te su formirane dvije nove kazete za odlaganje mješovitog komunalnog otpada, čime se produžila mogućnost odlaganja za naredne tri godine. Tijekom 2017. godine završeno je i planirano reciklažno dvorište, te je tako u potpunosti izvršen plan za 2017. godinu.